امریکا سناتی فوریه‌نین 6-دا قهرمان ماراش مرکزلی زلز‌له‌دن ضرر چکمیش تورکیه و سوریه-یه باش ساغلیغی وئریلدیگی و یئنی‌دن قورما ایشلرینه دستک چاغیریش‌لاری‌نین ائدیلدیگی قطعنامه لاییحه‌سینی قبول ائدیب.
قطعنامه لاییحه‌سینده داغیدیجی زلز‌له‌لردن ضررچکن "ناتو متفیقی تورکیه و سوریه-یه باش ساغلیغی وئریلیب. زلز‌له‌لرین 1939-جو ایلدن بری تورکیه-ده باش وئرن ان گوجلو زلز‌له‌لر اولدوغو، چوخ سایدا اینسانین حیاتینی ایتیردیگی، مین‌لرله اینسانین ضرر چکدیگی خاطیرلادیلیب.
امریکانین زلز‌له‌لردن ضرر چکمیش تورکیه و سوریه خالقینا دستکی‌نین ده قئید ائدیلدیگی قطعنامه ده سناتورلار امریکا حکومتینی تورکیه-نین یئرلی حاکمیت اورقان‌لاری و سوریه-ده‌کی اولوسلار آراسی سویه‌ده تانینمیش قوروم‌لارلا کووردیناسیونلو شکیلده یئنی‌دن قورما سعی‌لرینی دستکلمه‌یه چاغیریب‌لار.
امریکا حکومتی‌نین ناتو متفیقی تورکیه-یه آختاریش- قورتارما، یانغینسؤن‌دورن‌لر، یاپی مهندیس‌لری، طب پرسنلی و لوازیمات‌لاری و تکنیکی متخصص دستکی وئرمه‌یه دعوت اولوندوغو قطعنامه لاییحه‌سینده بمت تهلوکه‌سیزلیک شوراسی سوریه-لیلره یاردیم‌لارین چاتدیریلماسی اوچون آلترناتیو سرحد کئچیدلری‌نین تامین ائدیلمه‌سی و سوریه-نین قوزیی ینده‌کی زوراکیلیغین درحال دایاندیریلماسینا چاغیریلیب.
تورکیه-نین واشینگتن-‌داکی سفیرلیگی‌نین توییتر حسابیندا ائدیلن پای‌لاشیمدا سنا عضو‌لرینه تورکیه-یه وئردیک‌لری دسته‌یه گؤره تشککور ائدیلیب.
خاطیرلاداق کی، فوریه‌نین 28-ده کنگره نین دیگر قانادی اولان نوماینده‌لر مجلیسینده ده زلز‌له‌دن ضررچکن تورکیه و سوریه-یه باش ساغلیغی وئریلدیگی، امریکانین تورکیه و سوریه خالقینا وئردیگی دستکی تقدیر ائدن و اسد رژیمی‌نین بمت یاردیم‌لاری‌نین اؤلکه‌نین قوزئیینده‌کیلره چاتماسینا مانع اولان حرکت‌لری‌نین پیسلندیگی قرار لاییحه‌سی قبول ائدیلیب.
